Ex divini paginis didicimus Testamenti, condempnationis æternæ maledicto debere eum subici, qui Ecclesiam Dei persequi, et contra ministros ejus nititur altercari. Pacem enim quam Angelus in Redemptoris cecinit Nativitate hominibus bonæ voluntatis, impium est exturbare. § Ego igitur Hugo Bellimontis Dominus, pœnitentia ductus quod mea Besuensis Cœnobii Fratres tociens vexaverit inperitia, animum apposui, jam ab eorum injuriis cessare, et eis amodo perhenni dulcedine concordare. Ad sopiendam ergo fori, quod eis abstuleram, calumpniam, ante Lingonensem Episcopum, cui clamor ab Abbate prædicti loci factus super hoc fuerat, veni, et quia pro eo, qui siquidem Abbatias sui Episcopatus tueri ac defendere deberet, justiciari, rationemque facere nolueram, rectum feci, et de cætero me emendaturum promisi. Quadam itaque sollempni die cum aput Besuam dedicaretur Ecclesia beati Remigii, ac pro tantæ celebritatis devotione innumerabiles undecumque confluxissent populi, in Monasterio beatorum Apostolorum Petri et Pauli fratribus adstantibus cum prædicto Pontifice quamplurimis nobilibus, Clericis, ac Militibus adstiti, et quod eis forum amplius non auferrem, nec in castro meo, nec in tota terra mea, neque in toto posse meo forum venale constituerem, nec homines meæ terræ a mercato Besuensi prohiberem, promisi, filiumque meum Hugonem promittere, et jurare feci. Ego ipse Hugo dexteræ manus meæ juramento firmavi, et insuper ne successorum aliqua redeat in futurum calumpnia, Deo, et sancto Petro, et Fratribus Besuensis Ecclesiæ quicquid est, vel erat, quod meum jus juste aut injuste possederat de hoc mercato, totum super altare posui, et ipsum mercatum dono donavi. § Ne autem alicujus longævitatis hoc dispereat oblivione, virorum subscriptorum testimonio placuit hanc cartam roborare. Signum Guilenci Episcopi. Sig. Gocelmi Archidiaconi. Sig. Fulconis Archidiaconi. Sig. Garneri Rufi Archidiaconi. Sig. Poncii de Rivel. Sig. Gerardi Abbatis. Sig. Wilenci Prioris. Sig. Rodulfi Sacristæ. Sig. Josberti Præpositi. Sig. Albrici de Arcione. Sig. Lebaldi de Ganibreris. Sig. Rainaldi de Granceio. Sig. Milonis de Poens. Sig. Odelrici de Renavis. Sig. Guidonis Ranivel. Sig. Oberti. Sig. Hugonis Dapiferi. Sig. Constancii, Giroardi, et filii ejus.